5 Akanya le ka tsela e Jehofa a ileng a kgala baeteledipele ba ba bosula ba Iseraele ka yone. O ile a tlhotlheletsa moporofeti wa gagwe go ba botsa jaana: “A ga se tiro ya lona go itse tshiamiso?” Fa Jehofa a sena go tlhalosa ka tlhamalalo tsela e ba neng ba sa dirise maatla a bone sentle ka yone, o ne a bolelela pele se se neng se tla diragalela banna bano ba ba boikepo: “Ba tla ikuela kwa go Jehofa gore a ba thuse, mme ga a na go ba araba. Mme o tla ba fitlhela sefatlhego sa gagwe ka nako eo, go ya ka fa ba dirileng bosula ka teng mo ditirong tsa bone.” (Mika 3:1-4) A bo Jehofa a ila tshiamololo thata jang ne! Ebu, ene ka boene o diretswe tshiamololo! Satane o na le diketekete tsa dingwaga a mo kgoba ka tsela e e sa siamang. (Diane 27:11) Mo godimo ga moo, Jehofa o ile a diragalelwa ke tshiamololo e e maswe go di gaisa tsotlhe fa Morwawe, yo o ‘sa dirang boleo bope,’ a ne a bolawa jaaka sekebekwa. (1 Petere 2:22; Isaia 53:9) Ga go pelaelo gore Jehofa o bona mahutsana a batho ba ba direlwang tshiamololo e bile ga a a itlhokomolose.